
Abstract 

Foreign relations between Philippines and Malaysia, particularly after the formation of 
Malaysia showed a volatile situation in relation to the numerous crisis either directly or 
indirectly related to the Philippines' claim on Sabah. Since the official announcement by 
the President of the Philippines, President Macapagal of the claim on Sabah in 1962, 
the bilateral relations between the Philippine and the Federation of Malaya became a 
"thorn in the flesh” as there were no effective instrument to stop the Philippines desire 
to claim Sabah. Until the first decade of the reign of President Marcos, bilateral relations 
between Philippine and Malaysia was again troubled due to the raising of the issues 
related to the Philippines' claim on Sabah. With the attitude and stance adopted by 
Marcos that became more aggressive and unpredictable with several unilateral actions, 
including the Jabidah Massacre incident, the Malaysian government's response became 
more firm in order to defend its sovereign territory. 



Pengenalan 

Setelah berakhirnya era pemerintahan Diosdado Macapagal sebagai 
Presiden Filipina, pemerintahan Filipina kemudiannya diambil alih 

oleh Presiden Ferdinand Marcos setelah beliau berjaya menang dalam 
pilihan raya Republik Filipina pada tahun 1965. Kemenangan beliau 
dalam pilihan raya sekali lagi diulangi pada tahun 1969 apabila 
menjadi presiden untuk penggal kedua sehingga tahun 1986 sebelum 
digulingkan oleh Corazon Aquino pada Februari 1986. Ketika penggal 
kedua era pemerintahan Marcos, pendirian Marcos yang terlalu agresif 
tentang soal tuntutan ke atas Sabah telah menyukarkan lagi proses 
pemulihan hubungan diplomatik Filipina-Malaysia yang tercetus 
sejak pengumuman pengisytiharan ke atas Sabah dibuat oleh Presiden 
Macapagal. 

Berbeza dengan penggal pertama Presiden Marcos memerintah 
Filipina di mana pada akhir penggal kedua dan ketiga pemerintahannya 
memperlihatkan sikap beliau yang lebih sederhana dan bertolak ansur 
terhadap persoalan Sabah. Pada tahap ini, beliau mulai akur dan 
sedar dengan hakikat bahawa tuntutan Filipina ke atas Sabah tidak 
memberikan sebarang keuntungan jangka masa panjang mahupun 
pendek malah hanya menjejaskan hubungan bilateralnya dengan 
Malaysia. Perasaan curiga dan sangsi yang berlarutan antara Filipina- 
Malaysia untuk menjalankan kerjasama khususnya dalam aspek 
persempadanan dan pembangunan ekonomi sering dihantui oleh isu 
Sabah yang tidak pernah berkesudahan. 

Oleh itu, pada tahun 1977 ketika Persidangan ASEAN di Kuala 
Lumpur, Presiden Marcos telah membuat pengumuman rasminya 
berhubung pengguguran tuntutan Filipina ke atas Sabah. Kesediaan 
Filipina untuk menggugurkan tuntutan ter sebut telah disambut baik oleh 
semua delegasi yang hadir dalam persidangan tersebut malahan yang 
lebih utama adalah ia menjadi berita gembira buat Malaysia yang sudah 
sekian lama cuba untuk menjernihkan semula hubungan diplomatik 
Malaysia-Filipina. Walau bagaimanapun, Malaysia hakikatnya sedar 
bahawa, selagi tiada tindakan yang konkrit dan definitif dilakukan oleh 
Filipina untuk merealisasikan kenyataan tersebut, maka pengumuman 
pengguguran oleh Marcos itu tidak memberikan sebarang makna, 
malahan tidak lebih dari satu propaganda. 

Meskipun dijanjikan oleh pihak Marcos sendiri bahawa beliau akan 
mengambil langkah-langkah yang sewajarnya untuk menggugurkan 
tuntutan tersebut, namun ia tidaklah semudah yang disangkakan. 
Pelbagai halangan dan cabaran yang terpaksa ditempuhi untuk 
merealisasikannya kerana beliau sendiri terpaksa berhadapan dengan 
ramai pihak yang berkepentingan tentang isu Sabah sama ada di 
Filipina mahupun di Malaysia. Antara cabaran dan halangan utama ke 
arah pengguguran tuntutan tersebut adalah kesukaran Filipina untuk 
meminda perlembagaannya yang berkaitan tuntutannya ke atas Sabah 
kerana jika klausa yang berkenaan dihapuskan, ia akan menyebabkan 
usaha Filipina untuk menuntut Pulau Spratly juga turut terkubur. Di 

samping itu, halangan turut diterima daripada waris-waris Sultan Sulu 
serta krisis dalaman Sabah ekoran kemasukan imigran Filipina sehingga 
mencetuskan gerakan pemisahan Sabah. 



Latar Belakang Tuntutan Filipina ke atas Sabah Sebelum 1977 

Ketika Filipina mencapai kemerdekaan pada tahun 1946 sehinggalah 
tahun 1962 tiada sebarang tuntutan rasmi ke atas Sabah dibuat oleh 
Republik Filipina. Keutuhan dan kedaulatan Sabah kekal terjamin 
dalam tempoh tersebut meskipun masih terdapat tuntutan yang dibuat 
oleh Sultan Sulu dan warisnya. Antara asas tuntutan Sultan Sulu dan 
warisnya untuk menuntut Sabah pada ketika itu adalah bersandarkan 
kepada perjanjian yang ditandatangani oleh Sultan Jamalul 'Azam 
dengan Baron de Overbeck dan Alfred Dent pada 22 Januari 1878. 'Waris- 
waris Sultan Sulu mendakwa pemberian tersebut adalah bersifat 
pajakan dan bukannya penyerahan untuk selama-lamanya. 2 

Walau bagaimanapun, tuntutan-tuntutan tersebut gagal menarik 
minat Filipina untuk menyokong tuntutan yang dibuat oleh waris 
Sultan Sulu tersebut. Sehinggalah pada 22 Januari 1962, Macapagal 
mengemukakan aide-memoire tuntutan ke atas Sabah kepada 
British. 3 Ketika Presiden Macapagal mengumumkan hasrat Filipina 
untuk menuntut Sabah pada Jun 1962, Filipina hakikatnya masih 
belum mengkaji secara komprehensif mengenai kes tuntutan tersebut. 
Hanya selepas aide-memoire tersebut dihantar, barulah jawatankuasa 
untuk mengkaji kes tuntutan ditubuhkan. Antara yang terlibat secara 
langsung mengkaji kes tuntutan tersebut termasuklah Orendain yang 
menggunakan bahan dari Department of Foreign Affairs (DFA), Menteri 
Simeon Roxas, ahli kongres Salonga dan duta Filipina Quintero yang 
juga seorang peguam serta diikuti dengan pelantikan sekumpulan 
pakar khas oleh DFA. 4 

Tuntutan tersebut juga merupakan satu usaha Filipina untuk 
menghalang rancangan pembentukan Malaysia yang diumumkan 
oleh Tunku Abdul Rahman pada 27 Mei 1961 yang melibatkan 
penggabungan negeri Tanah Melayu, Singapura, Brunei, Sabah dan 
Sarawak. Pengisytiharan pembentukan Malaysia ini telah memberikan 
tamparan yang cukup hebat buat Republik Filipina kerana hasratnya 
untuk memiliki Sabah hampir menemui kegagalan. Pertikaian mengenai 
hak kedaulatan ke atas Sabah antara kerajaan Filipina dan Malaysia 
kemudiannya berlanjutan sehinggalah ke era pemerintahan Presiden 
Ferdinand Marcos yang mengamalkan pendekatan yang lebih agresif 
untuk menuntut semula Sabah. Antaranya termasuklah merancang misi 
sulit untuk menyerang Sabah yang digelar sebagai "Operasi Merdeka" 
pada Mac 1968. 5 Peristiwa yang dikenali sebagai Jabidah Massacre atau 
Corregidor Incident tersebut telah mengorbankan kira-kira 28 hingga ke 

64 orang Muslim Filipina yang direkrut dalam latihan ketenteraan di 
Pulau Corregidor. 6 Berikutan peristiwa tersebut, hubungan diplomatik 
Filipina-Malaysia sekali lagi terputus kerana tiada penyelesaian 
dipersetujui mengenai konflik tersebut. Setelah hampir sedekad, barulah 
Presiden Marcos mengumumkan pengguguran tuntutan ke atas Sabah 
ketika berlangsungnya persidangan Association of Southeast Asian Nations 
(ASEAN) di Kuala Lumpur pada tahun 1977. 



Sikap dan Polisi Kepimpinan Marcos 

Corak dasar luar Filipina ketika kepimpinan Presiden Marcos dalam fasa 
kedua pemerintahannya memperlihatkan sikapnya yang lebih berhati- 
hati, pragmatik dan lebih mengutamakan matlamat dan kepentingan 
dalaman negara termasuklah aspek politik, ekonomi dan keselamatan 
yang kemudiannya dilanjutkan kepada kepentingannya di peringkat 
antarabangsa. Malahan beliau juga sudah mula memperlihatkan 
sikapnya yang mahu berbaik-baik dengan Malaysia serta sanggup 
mengetepikan tuntutannya ke atas Sabah demi menjaga hubungan 
baiknya dengan Malaysia. 

Ketika persidangan Association of Southeast Asian Nations (ASEAN) 
di Kuala Lumpur pada tahun 1977 dan kemudiannya di Manila, 
Presiden Marcos telah membuat satu pengumuman penting demi 
menjaga kepentingan dan semangat kesatuan dalam ASEAN dengan 
mengumumkan bahawa, " taking definite steps to eliminate one of the burdens 
of ASEAN - the claim of the Philippine Republic to Sabah". 7 Pengumuman 
menggemparkan tersebut merupakan isu yang paling menonjol dan telah 
meraih perhatian daripada semua negara anggota dalam persidangan 
kedua ASEAN. Menurut Marcos, Filipina akan mengambil langkah- 
langkah yang sewajarnya bagi menggugurkan tuntutannya ke atas 
Sabah. Marcos memberi jaminan bahawa pihaknya akan menyiapkan 
kenyataan dan laporan rasmi mengenainya serta memaklumkan proses 
tersebut dijangka hanya akan mengambil masa beberapa bulan sahaja. 8 
Namun begitu, beliau menjelaskan tiada perjanjian khusus perlu dibuat 
mengenai pengguguran tersebut dan tidak membenarkan ia dikaitkan 
dengan isu-isu dan permasalahan lainnya. 

Keadaan ini telah menimbulkan persoalan tentang kaedah untuk 
mengawal sempadan kedua-dua negara dengan ketiadaan Border 
Crossing Agreement (Perjanjian Lintasan Sempadan) ditandatangani 
antara Filipina dan Malaysia. Keperluan untuk kedua-dua negara 
tersebut mengadakan perjanjian sempadan tersebut amatlah penting 
bagi memastikan sebarang masalah yang berkaitan sempadan seperti 
pencerobohan, pelanunan dan kehadiran pendatang dapat diselesaikan 
dengan baik serta tidak menjejaskan hubungan dua hala Filipina- 
Malaysia. 9 

Walau bagaimanapun, tindakannya yang cuba untuk tidak lagi 
meneruskan tuntutannya ke atas Sabah masih dipertikaikan oleh 
Malaysia. Malaysia masih tidak berpuas hati dengan kompromi tersebut 
dan bertegas supaya Filipina bertindak lebih jauh iaitu dengan membuat 
pindaan terhadap perlembagaannya. 10 Bagaimanapun, kelewatan 
Marcos melaksanakannya menyebabkan hubungan tegang antara 
Filipina-Malaysia berterusan. Ketika pertemuan antara W. Bentley, 
Duta British di Manila dengan Jeneral Romulo di Manila pada Februari 
1978, Bentley telah mengajukan pertanyaan langkah-langkah seterusnya 
yang akan diambil oleh Filipina bagi menggugurkan tuntutannya ke 
atas Sabah. 11 

Romulo dalam responsnya memaklumkan bahawa beliau sendiri 
tidak pasti sama ada masih ada tindakan lain yang harus dilakukan. Hal 
ini kerana menurut beliau, Marcos sudah pun mengumumkan hasratnya 
untuk menggugurkan tuntutannya ke atas Sabah ketika Persidangan 
ASEAN di Kuala Lumpur dan di Manila serta mengulangi sekali lagi 
pendirian yang sama ketika Perhimpunan Bangsa-Bangsa Bersatu (PBB) 
pada tahun 1977. Justeru, Bentley turut mencadangkan perkara yang 
sama seperti yang dikemukakan oleh Malaysia supaya dibuat pindaan 
terhadap Perlembagaan Filipina. 12 

Romulo dalam jawapan yang diberikan kepada Bentley juga 
menerima cadangan tersebut namun perkara tersebut berkemungkinan 
dapat direalisasikan selepas pemilihan dalam Interim Legislative Assembly 
pada bulan Februari berikutnya. Kemungkinan wujudnya perselisihan 
pendapat dalam kalangan ahli dewan perhimpunan yang menentang 
keputusan pengguguran tuntutan ke atas Sabah, namun di akhirnya 
mereka tetap akan menyokong keputusan Marcos sama ada secara rela 
atau terpaksa. Justeru, langkah definitif dan segera dengan mengadakan 
perbincangan rasmi mengenai Sabah dalam perhimpunan tersebut 
perlu dilaksanakan, seandainya Presiden Marcos benar-benar mahu 
merealisasikan hasratnya untuk menggugurkan tuntutan ke atas Sabah. 
Dalam pertemuan yang sama juga Bentley turut mencadangkan jika 
pindaan perlembagaan Filipina berjaya dilaksanakan, Filipina wajar 
menandatangani Border Crossing Agreement dengan Malaysia dan sekali 
lagi cadangan tersebut dipersetujui Romulo. 13 

Walau bagaimanapun, Filipina masih belum dapat menerima 
sepenuhnya cadangan supaya dilakukan pindaan ke atas Perlembagaan 
Filipina berhubung pengguguran tuntutan Filipina ke atas Sabah 
memandangkan terdapat hanya satu artikel relevan yang menyatakan 
secara jelas mengenai tuntutan ke atas Sabah iaitu : 

The national territory comprises the Philippine archipelago, with all the 
islands and waters embraced therein, and all the other territories belonging 
to the Philippines by historic right or legal title. . , 14 

Hal ini demikian kerana, jika artikel tersebut dihapuskan, ia akan 
menyebabkan Filipina berhadapan dengan kesukaran dalam usahanya 
untuk menuntut Pulau Spratly. Namun, salah satu langkah bijak yang 
boleh dilakukan untuk memastikan Filipina boleh terus kekal menuntut 
Pulau Spratly iaitu dengan menggantikan perkataan territories kepada 
islands. Tidak dapat dinafikan bahawa, jika usaha ke arah meminda 
perlembagaan Filipina dipandang serius oleh Filipina, ia sekurang- 
kurangnya dapat menghapuskan perasaan curiga dan prejudis Malaysia 
terhadap Filipina. 

Namun begitu, setelah lebih dua bulan pengumuman pengguguran 
ke atas Sabah dibuat oleh Marcos, tiada sebarang langkah selanjutnya 
diambil oleh Marcos khususnya untuk meminda Perlembagaan 
Filipina yang berkaitan Sabah. Tiada juga tindakan dilakukan selepas 
pembentukan Interim Legislative Assembly yang baharu seperti yang 
didakwa Romulo ketika pertemuannya dengan Bentley . 15 Janji yang 
sama turut diberikan oleh Romulo kepada Menteri Hal Ehwal Luar dan 
Komanwel British, Goromny-Roberts. Namun, Goromny menganggap 
kenyataan Romulo tersebut hanyalah sambil lewa dan tidak serius serta 
sedar sikapnya yang seolah-olah mahu menghentikan perbincangan 
mengenai perkara tersebut dan cuba mengalih perbualan kepada isu 
yang lain . 16 Malahan, ketika pertanyaan yang sama turut diajukan oleh 
Duta British di Manila kepada Gonzales , 17 beliau menjelaskan tiada 
keperluan untuk meminda Perlembagaan Filipina sambil menegaskan 
dekri yang diumumkan oleh Presiden Marcos berhubung pengguguran 
tuntutan tersebut sudah memadai. Dalam nada yang tegas, beliau juga 
meneguhkan pendiriannya dengan berkata, " you pays your money and 
you takes your choice ". 18 

Lebih membingungkan juga, Kementerian Hal Ehwal Luar Negeri 
Filipina tidak mempunyai sebarang tanggungjawab langsung terhadap 
isu pengguguran tuntutan ke atas Sabah kecuali hanya menjalankan 
fungsi peripheral dalam hal-hal berkaitan dengannya . 19 Segala keputusan 
dan maklumat mengenai isu tersebut berada sepenuhnya di bawah 
pentadbiran Pejabat Presiden. Jelasnya, isu tersebut langsung tidak 
disebut dan dibincangkan dalam perbincangan-perbincangan rasmi 
pentadbiran Republik Filipina . 20 

Terdapat beberapa kemungkinan di sebalik sikap yang ditunjukkan 
menerusi kepimpinan Marcos tersebut. Pertama, pengumuman tuntutan 
tersebut hanyalah helah dan muslihat Marcos bagi meraih semula 
sokongan negara-negara anggota ASEAN dan kembali menjalinkan 
kerjasama yang menguntungkan dengan Malaysia. Kedua, Marcos 
mahu mengelakkan isu Sabah menjadi bahan kempen dalam pilihan 
raya Filipina akan datang. Jika isu Sabah terus dibahaskan di Dewan 

Perwakilan, ia dikhuatiri akan menyebabkan persoalan Sabah akan 
sekali lagi menjadi perhatian dan tumpuan media massa di Filipina. 
Dengan itu, sekali gus akan menyukarkan usaha ke arah untuk 
menjalinkan semula hubungan baik Filipina-Malaysia. Dengan situasi 
di Selatan Filipina yang tidak menentu, ia secara tidak langsung 
menyebabkan hubungan bilateral Manila-Kuala Lumpur-Sabah menjadi 
bertambah kompleks. 21 

Oleh sebab terlalu mengharapkan perkembangan terkini mengenai 
isu pengguguran tuntutan Filipina ke atas Sabah, Alastair Baillie sekali 
lagi mengajukan soalan mengenai isu tersebut kepada pegawai di 
Interim National Assembly pada 12 Jun 1978 dalam persidangannya pada 
hari ke-30. 22 Menurut pegawai yang berkenaan, proses perbincangan 
pada ketika itu masih tertumpu pada persoalan bayaran pampasan 
atau ganti rugi yang harus dibayar oleh Kerajaan Malaysia kepada 
waris-waris Sultan Sulu. Perkembangan ini benar-benar mengejutkan 
kerana Filipina masih lagi akur dengan kehendak dan tuntutan waris- 
waris Sultan Sulu sedangkan Malaysia begitu mengharapkan kejujuran 
Filipina dalam soal pengguguran tuntutan tersebut tanpa mengenakan 
sebarang syarat-syarat yang tidak sepatutnya. Perasaan curiga terhadap 
keikhlasan Marcos turut disepakati oleh duta-duta Malaysia dan 
Indonesia seperti yang dinyatakan oleh Baillie sebagai, "my Malaysian 
and Indonesian colleagues can throw no light on the reasons but the former 
are still not wholly convinced of Marcos's sincerity". 23 Keduanya, terdapat 
terlalu ramai waris-waris Sultan Sulu yang menuntut Sabah, maka 
adalah amat tidak munasabah sama sekali bayaran pampasan tersebut 
boleh ditunaikan oleh kerajaan Malaysia. 

Menyedari hubungan Filipina-Malaysia yang masih 
memperlihatkan keadaan yang tidak stabil khususnya mengenai 
persoalan Sabah, pegawai British R. P. Flower di Pejabat Pesuruhjaya 
Tinggi British di Kuala Lumpur telah memanggil Halim, Ketua Jabatan 
Asia Tenggara di Wisma Putra pada 9 Oktober 1978 untuk mendapatkan 
perkembangan terkini mengenai hubungan Filipina-Malaysia. 24 Halim 
memaklumkan bahawa Malaysia tidak menerima sebarang makluman 
rasmi terlebih dahulu daripada Presiden Marcos berhubung dengan 
pengguguran tuntutan Filipina ke atas Sabah meskipun pengumuman 
mengenainya sudah dibuat oleh Marcos setahun sebelumnya. Jelasnya, 
Marcos hanyalah mengumumkan keputusannya untuk menggugurkan 
tuntutan ke atas Sabah namun tidak disusuli oleh tindakan rasmi yang 
boleh menjamin kes tuntutan tersebut tidak akan lagi berulang pada 
masa akan datang. Lebih membingungkan lagi apabila pegawai Marcos 
sendiri di Jabatan Hal Ehwal Luar Negeri dilihat hanya mendiamkan 
diri seperti tidak tahu menahu mengenai perancangan Marcos. 25 

Malaysia menganggap ketiadaan kenyataan bertulis dan 
rasmi dibuat mengenai pengguguran tuntutan tersebut serta hanya 
menzahirkan idea yang mentah yang belum diperhalusi dengan 
mendalam sebagai usaha yang tidak serius yang dikemukakan 
oleh Marcos. 26 Sehingga tahun 1979, tiada langkah signifikan yang 
dilaksanakan oleh Filipina bagi merealisasikan pengumuman yang 
dibuat oleh Marcos ketika Persidangan ASEAN di Kuala Lumpur. 
Sementara itu, Malaysia yang merupakan salah satu negara anggota 
dalam Organisation of Islamic Cooperation (OIC) bertegas dengan polisinya 
iaitu untuk tidak menjalinkan sebarang kerjasama dengan Filipina selagi 
situasi di Selatan Filipina masih belum jelas dan tiada penyelesaian yang 
ampuh terhadapnya dilakukan. 27 Dalam masa yang sama, Malaysia juga 
dilihat sangat berhati-hati dalam mengeluarkan sebarang kenyataan 
pasca ucapan Marcos mengenai pengguguran tuntutan ke atas Sabah. 
Hal ini turut diakui oleh Duta British di Manila yang menyifatkan sikap 
Malaysia sebagai, “the Malaysians here have always dodged the issue and 
never spelt out their views in any explicit manner " , 28 

Sikap saling mencurigai dan sangsi terhadap antara kedua-dua 
pihak, Filipina dan Malaysia ini menyebabkan proses perdamaian 
yang hakiki semakin sukar dicapai apatah lagi dengan situasi di 
Selatan Filipina dan perkembangan sosiopolitik di Sabah yang tidak 
stabil berikutan berlakunya pelbagai krisis kepimpinan. Halim turut 
mengakui hakikat bahawa sememangnya wujud tembok penghalang 
antara hubungan Filipina-Malaysia ekoran isu tuntutan Filipina ke atas 
Sabah yang tiada berkesudahan sehinggakan Manila, ibu negara Filipina 
menjadi satu-satunya ibu negara anggota ASEAN yang tidak dilawati 
oleh Tun Hussein Onn ketika di awal pemerintahannya. 29 

Walau bagaimanapun, Malaysia tidak lagi terlalu bimbang 
mengenai tuntutan tersebut kerana terbukti sejak sekian lama 
penguasaannya ke atas Sabah sudah tidak dapat dipertikaikan dan 
dicabar lagi. Namun, Malaysia masih belum mahu memperbaiki 
hubungan tersebut sehinggalah kerajaan Filipina mengambil langkah 
konkrit bagi menghentikan perselisihan tersebut. Dengan itu, Malaysia 
masih dibelenggu oleh perasaan curiganya terhadap kejujuran dan 
kesanggupan Marcos untuk menggugurkan tuntutan Filipina ke atas 
Sabah. 30 Hal ini kerana Malaysia juga amat sedar bahawa jika tiada 
tindakan dilakukan bagi meminda penetapan wilayah yang termaktub 
di dalam Perlembagaan Filipina yang sengaja dipinda pada tahun 
1972 bagi membolehkan tuntutan ke atas Sabah dibuat, maka hasrat 
pengguguran tuntutan tersebut tidak lebih dari propaganda Filipina 
semata-mata. Jelasnya, adalah tidak munasabah sama sekali untuk 
Malaysia mengetepikan kaedah efektif bagi memberikan tekanan 

kepada Filipina sehinggalah tuntutannya ke atas Sabah digugurkan 
secara formal dan jelas. 



Halangan dan Cabaran Pengguguran Tuntutan 

Sehingga akhir tahun 1980-an, terdapat pelbagai cabaran dan halangan 
ke arah pengguguran tuntutan Filipina ke atas Sabah. Antara halangan 
dan cabaran terbesar datangnya dari pihak-pihak yang berkepentingan 
terhadap tuntutan tersebut. Di sebalik kepentingan Filipina yang 
bermatlamatkan untuk mempertahankan kedaulatan wilayahnya, 
kekayaan sumber alam semula jadi dan menjaga imej serta "air 
muka" Filipina di mata dunia daripada dianggap lemah kerana gagal 
menyuarakan tuntutannya ke atas Sabah, terdapat juga kepentingan- 
kepentingan yang bersifat peribadi oleh individu-individu yang terlibat 
secara langsung dan tidak langsung dalam tuntutan Filipina ke atas 
Sabah. 

Pihak-pihak berkepentingan yang dimaksudkan adalah dalam 
kalangan ahli politikus Filipina termasuklah Marcos sendiri sebagai 
individu yang mempunyai kepentingan terbesar berdasarkan 
kedudukannya sebagai Presiden Filipina yang menuntut Sabah bagi 
pihak Filipina dan Kesultanan Sulu. 31 Kepentingan yang dimaksudkan 
adalah dari sudut keuntungan yang bakal diterimanya jika bayaran 
ganti rugi atau lump-sum dibayar oleh kerajaan Malaysia kepada 
Filipina supaya Filipina menggugurkan tuntutannya ke atas Sabah. 
Hal yang sama turut dinyatakan oleh S. B.Olver, Pegawai British di 
bahagian Research Department, Southeast Asia kepada Kathleen Kazer 
yang mengingatkan kembali tentang tuntutan-tuntutan lampau 
berbentuk lump-sum daripada Filipina terhadap British. Antaranya 
adalah pada tahun 1957 iaitu apabila Filipina membuat tuntutan 
sebanyak £10 juta daripada Colonial Office sebagai bayaran ganti rugi 
jika mahu Filipina menggugurkan tuntutannya ke atas Sabah. 32 Pihak 
berkepentingan lain yang turut mengambil kesempatan di sebalik 
tuntutan Filipina ke atas Sabah adalah golongan yang terlibat dalam 
kegiatan penyeludupan antara Filipina dan Malaysia. 33 Golongan ini 
melihat hubungan baik Filipina-Malaysia hanya akan menjejaskan 
perjalanan aktiviti penyeludupan mereka terutamanya jika perjanjian 
kawalan persempadanan dilaksanakan oleh kedua-dua buah negara 
tersebut. 34 

Cabaran lain yang dihadapi Marcos bagi menggugurkan 
tuntutannya ke atas Sabah adalah kerana wujudnya pengaruh dan 
penentangan daripada waris-waris Sultan Sulu dan penuntut lain 
supaya Filipina tidak menggugurkan tuntutan ke atas Sabah atau terus 
memberikan sokongan kepada waris-waris Sultan Sulu untuk menuntut 

Sabah. Dalam tahun 1970-an tuntutan ke atas Sabah diteruskan oleh 
waris-waris Sultan Sulu yang berkepentingan namun sokongan turut 
diberikan kepada Filipina untuk menuntut Sabah. Antaranya, Datu 
Haji Rodinood yang mendakwa dirinya sebagai Raja Muda Sulu Datu 
Haji Rodinood Sultan Julhasbi Kiram yang menetap di Kota Kinabalu, 
Sabah menuntut supaya pertikaian mengenai Sabah diselesaikan segera 
melalui rundingan persahabatan. 35 

Dalam suratnya kepada Menteri Hal Ehwal Luar dan Komanwel 
British Goromny-Roberts, Datu Haji Rodinood telah mengemukakan 
tuntutannya ke atas Sabah dengan mendakwa dirinya sebagai 
keturunan Sultan Sulu yang sah. Beliau turut memohon supaya 
diaturkan suatu pertemuan antara waris-waris Sultan Sulu dengan 
mana-mana pemimpin tertinggi Malaysia bagi menyelesaikan kes 
tuntutan ke atas Sabah. 36 Bersempena dengan 100 tahun penyerahan 
wilayah Pantai Timur Sabah oleh Sultan Jamalul 'Alam 37 kepada North 
Borneo Chartered Company (NBCC) pada 22 Januari 1878, Datu Rodinood 
meminta supaya Sabah diserahkan semula kepada waris Kesultanan 
Sulu yang menurut beliau negeri tersebut telah dikuasai secara tidak 
sah dan menyalahi undang-undang. Menurut beliau, Sabah masih kekal 
sebagai milik Kesultanan Sulu yang sah meskipun wujud perjanjian 
penyerahan di antara NBCC kepada Crown Colony sehingga membawa 
kepada pembentukan Persekutuan Malaysia pada 16 September 1963. 
Menurutnya: 

Right of sovereignty as well as proprietary rights thereof remain vested in 
the Sultanate ofSidu; that any transactions by the North Borneo Chartered 
Company with the British Crown or the British Crown with the Federated 
States of Malaysia do not affect the rights of the Sultanate of Sulu. Noperiod 
of time will validate the acts of the holder or possessor since the Sultanate 
of Sulu is not a party to the transaction there over. The rule of law on the 
subject is clear that the British North Borneo Company must return or 
restore such possessor to the Sultanate of Sulu?* 

Meskipun beliau mendakwa Kesultanan Sulu mempunyai hak 
yang sah ke atas Sabah namun beliau turut menyokong tindakan 
Republik Filipina menyuarakan tuntutan ke atas Sabah. Hal ini kerana, 
beliau beranggapan tuntutan yang dibuat oleh Filipina tersebut sebagai 
mewakili hak dan kepentingan Kesultanan Sulu dan rakyat Filipina 
amnya. Beliau turut menggugut jika kerajaan Malaysia masih berdegil 
untuk menyerahkan semula Sabah kepada Filipina, sokongan terhadap 
Marcos untuk membawa kes tuntutan tersebut ke International Court 
of Justice (ICJ) tidak dapat dielakkan lagi. 39 Justeru, kata dua diberikan 
kepada British supaya segera menyerahkan Sabah kepada Kesultanan 

Sulu sebelum tindakan penilaian dan penghakiman diambil oleh pihak 
ICJ. 40 

Pada masa yang sama, Datu Haji Rodinood turut mencadangkan 
supaya diadakan pertemuan khas sama ada di Kuala Lumpur atau di 
Manila bagi membentuk suatu kontrak perjanjian baru antara waris- 
waris Sultan Sulu dan penuntut lain seperti Nakoda Sangkalang bagi 
mengiktiraf dan mengesahkan pemilik sah ke atas kedaulatan Sabah. 41 
Perbincangan mengenai bayaran pampasan turut dibincangkan 
dalam pertemuan tersebut jika sekiranya penuntut-penuntut tersebut 
menginginkan sejumlah bayaran sebagai ganti rugi kepada pemilikan 
Sabah oleh British dan Kerajaan Malaysia. 42 

Walau bagaimanapun, Pejabat Foreign Colonial Office mengambil 
pendirian untuk tidak mengiktiraf dan membalas surat tersebut. 
Tindakan tersebut turut dipersetujui oleh R. P. Flower, Pesuruhjaya 
British di Kuala Lumpur yang menyifatkan ia sebagai tindakan 
yang bijak. 43 Apatah lagi pihak British dan Kuala Lumpur sendiri 
mendapati tiada sebarang rekod mengenai Datu Rodinood yang dapat 
mengesahkan beliau sebagai waris Sultan Sulu yang sah. 44 Kuala 
Lumpur juga menganggap usaha untuk menuntut Sabah oleh waris 
Sultan Sulu tersebut bukanlah suatu perkara yang mengejutkan kerana 
sebelumnya lagi berpuluh-puluh tuntutan terhadap Sabah pernah 
dibuat oleh ramai waris Sultan Sulu yang mendakwa diri mereka 
sebagai waris sultan yang sah. 45 

Selanjutnya, pada 12 November 1978 telah ditandatangani satu 
memorandum perjanjian oleh 57 orang waris Sultan Sulu yang berasal 
dari salasilah keturunan Sultan Sulu dari keluarga Aranan yang berakhir 
di Sultan Badaruddin I, Sultan Agbimuddin I dan Sultan Israil I. 46 
Pengesahan status semua waris Sultan Sulu tersebut dikatakan telah 
diluluskan oleh ahli Majlis Rumah Bicara daripada keturunan Sultan 
Badaruddin I, Sultan Alimuddin I, Sultan Muda Mohammad Israil I 
sehingga Sultan Tuban Wizer Han Sultan Alimuddin I. Memorandum 
tersebut merupakan satu pengisytiharan rasmi daripada waris-waris 
Sultan Sulu bagi menuntut Sabah. 47 

Memorandum yang dikemukakan kepada pihak British dan 
Kerajaan Malaysia serta salinan kepada pejabat Presiden Marcos ini 
menjelaskan tiga perkara penting iaitu sejarah penyerahan wilayah 
Pantai Timur Sabah oleh Sultan Brunei kepada Sultan Sulu, penguasaan 
orang Tirun di Sabah sehinggalah membawa kekalahan orang Tirun 
kepada Sultan Sulu. Memorandum itu mengulangi pendirian yang sama 
seperti tuntutan-tuntutan yang dibuat pada tahun-tahun sebelumnya 
iaitu penyerahan Pantai Timur Sabah oleh Sultan Muaddin, Sultan 
Brunei kepada Sultan Alimuddin, anak kepada Sultan Badaruddin I 
adalah sebagai membalas jasanya yang membantu Brunei mengalahkan 

Sultan Abdul Mubin dalam perang saudara di Brunei. Peristiwa 
penyerahan tersebut turut tercatat di dalam Salasilah Sulu yang ditulis 
oleh Pangiran Tumbaga pada tahun 1698. 48 

Sementara itu, tuntutan waris-waris Sultan Sulu tersebut yang 
melibatkan seluruh Sabah pula didakwa bertitik tolak daripada kisah 
penguasaan orang Tirun ke atas sebahagian besar wilayah di Sabah 
sehinggalah ke kawasan Balikpapan yang juga didakwa sebagai milik 
Kesultanan Sulu. 49 Dakwaan ini jelas sangat bertentangan daripada 
kenyataan sebenar yakni wilayah- wilayah lain di Sabah pada ketika itu 
telah lama dikuasai oleh Kesultanan Brunei. 50 

Keduanya, memorandum tersebut menjelaskan mengenai susur 
galur waris keturunan Sultan Sulu yang sah sehingga ke Sultan 
Alimuddin I. Kesinambungan salasilah ini terhenti setakat Sultan Muda 
Mohammad Israil I sahaja kerana beliau dikatakan memiliki hak dan 
kekuasaan yang terawal ke atas seluruh wilayah di Sabah yakni tidak 
hanya terhad kepada wilayah Pantai Timur Sabah sahaja. Keturunan 
Sultan Muda Mohammad Israil I seterusnya adalah Sultan Azimuddin 
Sali III, Sultan Tumenggong Bantilan Tuban Alimuddin IV, Sultan 
Amirhamja Ramir Amirhan Tuban Aranan Alimuddin V atau lebih 
dikenali sebagai Sultan Aranan dan kemudiannya digantikan oleh Datu 
Pangiran Anni Titoo Tuban. Selanjutnya ialah Datu Pangiran Anni, 
Sultan Tuban Wizer dan seterusnya Sultan Alimuddin I iaitu Datu 
J. S. Tuban pada tahun 1917. Justeru, memorandum tersebut hanya 
mengiktiraf waris-waris Kesultanan Sulu yang bersambung salasilahnya 
hingga ke Sultan Muda Mohammad Israil I. 51 

Perkara ketiga pula dijelaskan mengenai kedudukan waris-waris 
Sultan Sulu tersebut sebagai warganegara Republik Filipina dan menjadi 
subjek kepada Kerajaan Filipina di bawah kepimpinan Presiden Marcos 
serta tertakluk kepada perundangan Filipina. 52 Kenyataan ini dibuat 
sebagai penegasan bahawa meskipun tuntutan berasingan daripada 
Filipina dibuat ke atas Sabah namun waris-waris Sultan Sulu tersebut 
masih menganggap tidak wujud pemisahan antara hasrat dan matlamat 
kedua-dua pihak tersebut dalam menuntut Sabah. Hakikat sebenar di 
sebalik pengumuman memorandum itu adalah bagi memberi desakan 
kepada Presiden Marcos supaya tidak menggugurkan tuntutan ke atas 
Sabah dan sekalipun Republik Filipina enggan meneruskan tuntutan 
tersebut, waris-waris Sultan Sulu tersebut mengharapkan sokongan 
Filipina untuk membenarkan mereka terus menuntut Sabah. 



Gerakan Pemisahan Sabah 

Meskipun rundingan mengenai Border Crossing Agreement masih 
terus berjalan pada 1978, namun Malaysia dilihat mengamalkan sikap 

sederhana dan tidak tergopoh-gopoh dalam membuat persetujuan 
bersama dalam perjanjian tersebut. Hal ini dilakukan kerana mengambil 
kira sikap Filipina yang seperti "acuh tidak acuh" dalam menggerakkan 
usaha ke arah rundingan dengan Moro National Liberation Front (MNLF) 
dan melaksanakan prosedur formal bagi merealisasikan ucapan Marcos 
untuk menggugurkan tuntutan ke atas Sabah. Hakikat ini turut diakui 
oleh pihak British kerana tiada sebarang tanda-tanda yang menunjukkan 
Filipina merancang untuk mengambil langkah sewajarnya bagi 
merealisasikan dua perkara tersebut khususnya bertindak meminda 
Perlembagaan Filipina berhubung pengguguran tuntutan Filipina ke 
atas Sabah. 53 Dengan kes pengguguran tuntutan Filipina ke atas Sabah 
yang masih tidak sepenuhnya direalisasikan dan kehadiran lebih kurang 
100,000 orang pelarian Filipina di Sabah, namun rundingan Border 
Crossing Agreement masih belum menunjukkan tanda-tanda kedua-dua 
negara bertikai untuk mencapai persepakatan. 54 

Pada Oktober 1978, satu pertemuan sulit telah diadakan antara 
Harris Salleh, Ketua Menteri Sabah dan Menteri Pertahanan Filipina 
berdasarkan maklumat yang diterima oleh Duta British di Manila 
daripada ejen perisikannya. Meskipun tidak jelas tentang tujuan lawatan 
tersebut, namun Duta British di Manila, A. T. Baillie di dalam suratnya 
kepada Jabatan Asia Tenggara memaklumkan bahawa sesuatu yang 
pelik sedang berlaku dan beliau menjangkakan pertemuan tersebut 
mempunyai kaitan dengan rancangan yang dinamakan sebagai Sabah 
Project. 55 Projek yang dipercayai didalangi oleh Kementerian Pertahanan 
Filipina, Enrile benar-benar mencetuskan kebimbangan kepada pihak 
British sehingga meramalkan wujudnya satu kumpulan sama ada dalam 
kalangan masyarakat Sabah atau Filipina yang sedang melakukan 
persiapan untuk menyerang Sabah. Tanggapan tersebut timbul 
berikutan kewujudan pangkalan dan pusat operasi MNLF di Sabah yang 
lengkap dengan pelbagai sumber dan bekalan untuk peperangan. Baillie 
dalam suratnya turut menyatakan kerisauannya mengenai rancangan 
sulit tersebut sebagai, "the 'Sabah project' - if it exists - could make things 
worse" , 56 Hubungan Filipina-Malaysia juga dijangkakan berakhir dengan 
keretakan yang semakin sukar untuk diperbaiki. 

Walau bagaimanapun, pejuang pemisah Bangsa Moro yang 
masih mengekalkan Sabah sebagai pusat dan pangkalan operasinya 
menambahkan lagi kerisauan Malaysia. Ini kerana, jika ia tidak 
dibanteras sepenuhnya, dikhuatiri pejuang-pejuang Bangsa Moro 
akan menyerang dan menguasai Sabah memandangkan Sabah sudah 
menjadi pangkalan ketenteraan pejuang-pejuang MNLF. 57 Justeru, 
pada tahun 1978, Tan Sri Ghazali Shafie telah mengadakan lawatan ke 
Tripoli, Libya dan memberikan pesanan kepada Libya supaya tidak 
campur tangan dan terlibat sama sekali dalam memberikan apa-apa 

sokongan dalam pilihan raya di Malaysia akan datang . 58 Ghazali 
menyatakan pandangannya bahawa Libya pernah burnt their fingers 
demi memberikan sokongan dan bantuan kepada pejuang-pejuang 
MNLF dan tidak mustahil perkara yang sama juga akan dilakukan di 
Malaysia melainkan Libya sudah mengambil pengajaran daripada kisah 
lalu. Apabila ditanya oleh R. P. Flower sama ada Libya boleh dipercayai 
dan akan memegang janjinya itu Ghazali menegaskan ia bukannya 
soal kepercayaan, tetapi hanyalah sekadar memaklumkan peringatan 
tersebut kepada Libya . 59 



Kesimpulan 

Kesediaan Presiden Marcos untuk menggugurkan tuntutan ke atas 
Sabah telah memberikan nafas baru dalam proses pemulihan hubungan 
dua hala Filipina-Malaysia. Keputusan ini sememangnya sudah lama 
ditunggu-tunggu oleh Kerajaan Malaysia mahupun British kerana 
tiada kesudahannya jika Filipina masih meneruskan tuntutannya ke 
atas Sabah. Kesukaran kedua-dua pihak untuk menjalinkan kerjasama 
khususnya melibatkan aspek keselamatan sempadan, sering kali 
dibelenggu oleh isu tuntutan yang tidak bernoktah. Meskipun terdapat 
pelbagai halangan dan cabaran di sebalik proses pengguguran tersebut, 
namun ia sekurang-kurangnya menjadi langkah pertama ke arah 
pengharmonian hubungan baik Filipina-Malaysia. 

Isu tuntutan Filipina ke atas Sabah, bukan sahaja mengeruhkan 
hubungan dua hala Filipina-Malaysia malah turut membangkitkan 
pelbagai masalah dalaman negara yang lain termasuklah krisis di 
Selatan Filipina dan gerakan pemisahan di Sabah yang berakar daripada 
perjuangan Bangsa Moro untuk mendapatkan wilayah autonomi. 
Bagi mereka, Sabah juga merupakan sebahagian daripada kekuasaan 
Kesultanan Sulu suatu ketika dahulu dan ia masih kekal milik 
Kesultanan Sulu hingga kini. Oleh itu, tidak hairanlah jika seandainya 
berdasarkan keyakinan itulah usaha dan gerakan sulit dilakukan bagi 
memisahkan Sabah dari Malaysia. Justeru, sama ada Filipina mahupun 
Malaysia, kedua-duanya terpaksa menanggung risiko akibat isu 
tuntutan yang berpanjangan. Hanya melalui perjanjian yang definitif 
mengenai pengguguran tuntutan Filipina ke atas Sabah kemudiannya 
disusuli dengan perjanjian tidak menceroboh, akta persempadanan dan 
perjanjian damai Filipina-Bangsa Moro maka segala isu yang berkaitan 
dengannya akan dapat diselesaikan. 

